REGULAMENTUL DE PUNERE ÎN APLICARE (UE) 2022/230 AL COMISIEI

din 18 februarie 2022

de modificare a Regulamentului de punere în aplicare (UE) 2018/2019 în ceea ce privește plantele destinate plantării care aparțin speciilor Corylus avellana L. și Corylus colurna L., originare din Serbia

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) primul paragraf,

întrucât:

(1) Regulamentul de punere în aplicare (UE) 2018/2019 al Comisiei (2) stabilește, pe baza unei evaluări preliminare a riscurilor, o listă cu plante, produse vegetale și alte obiecte cu risc ridicat.

(2) Regulamentul de punere în aplicare (UE) 2018/2018 al Comisiei (3) stabilește norme specifice privind procedura care trebuie urmată pentru efectuarea evaluării riscurilor menționată la articolul 42 alineatul (4) din Regulamentul (UE) 2016/2031 pentru plante, produse vegetale și alte obiecte cu risc ridicat.

(3) În urma unei evaluări preliminare a riscurilor, plantele care aparțin la 34 de genuri și o specie de plante destinate plantării originare din toate țările terțe au fost incluse în anexa la Regulamentul de punere în aplicare (UE) 2018/2019 ca plante cu risc ridicat, printre acestea numărându-se cele din genul Corylus L.

(4) La 29 mai 2020, Serbia a transmis Comisiei o cerere de export către Uniune de plante cu rădăcini goale, în vârstă de unu-trei ani, destinate plantării care aparțin speciilor Corylus avellana L. și Corylus avellana L. altoite pe Corylus colurna L. și de plante destinate plantării, în vârstă de doi ani, aparținând speciei Corylus avellana L., cu mediu de cultură, aflate în repaus vegetativ și fără frunze. Cererea menționată a fost susținută de un dosar tehnic corespunzător.

(5) La 25 martie 2021, Autoritatea Europeană pentru Siguranța Alimentară (denumită în continuare „autoritatea”) a publicat un aviz științific cu privire la evaluarea riscurilor prezentate de plantele destinate plantării care aparțin speciilor Corylus avellana și Corylus colurna originare din Serbia (4). Autoritatea a identificat Grapevine flavescence dorée phytoplasma ca fiind un organism dăunător relevant pentru respectivele plante destinate plantării. Acest organism dăunător este inclus în lista din partea B secțiunea F din anexa II la Regulamentul de punere în aplicare (UE) 2019/2072 al Comisiei (5) ca organism dăunător de carantină pentru Uniune a cărui prezență este cunoscută pe teritoriul Uniunii.

(6) Pe baza avizului respectiv, Comisia consideră că riscul fitosanitar reprezentat de introducerea în Uniune a plantelor destinate plantării care aparțin speciilor Corylus avellana L. și Corylus colurna L. originare din Serbia este acceptabil, cu condiția respectării cerințelor speciale de import prevăzute în anexa VII la Regulamentul de punere în aplicare (UE) 2019/2072. Această considerație se aplică tuturor plantelor destinate plantării care aparțin acestor specii, indiferent de vârsta lor sau dacă au rădăcini goale, se află în repaus vegetativ sau nu au frunze.

(7) În consecință, aceste plante destinate plantării nu mai trebuie considerate ca fiind plante cu risc ridicat. Prin urmare, anexa la Regulamentul de punere în aplicare (UE) 2018/2019 trebuie modificată în consecință.

(8) Pentru a se conforma obligațiilor Uniunii care decurg din Acordul Organizației Mondiale a Comerțului privind aplicarea măsurilor sanitare și fitosanitare (6), importul produselor respective trebuie să fie reluat în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Modificarea Regulamentului de punere în aplicare (UE) 2018/2019 Anexa la Regulamentul de punere în aplicare (UE) 2018/2019 se modifică în conformitate cu anexa la prezentul regulament.

Articolul 2 Intrare în vigoare Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 18 februarie 2022. Pentru Comisie Președintele Ursula VON DER LEYEN

(1) JO L 317, 23.11.2016, p. 4.

(2) Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).

(3) Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului (JO L 323, 19.12.2018, p. 7).

(4) Comitetul PLH al EFSA (Comitetul EFSA pentru sănătatea plantelor), 2021. Scientific Opinion on the commodity risk assessment of Corylus avellana and Corylus colurna plants from Serbia (Aviz științific privind evaluarea riscului produselor reprezentate de plantele care aparțin speciilor Corylus avellana și Corylus colurna originare din Serbia). EFSA Journal 2021;19(5):6571, p. 55 https://doi.org/10.2903/j.efsa.2021.6571

(5) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(6) Acordul Organizației Mondiale a Comerțului privind aplicarea măsurilor sanitare și fitosanitare (Acordul SPS), https://www.wto.org/english/tratop_e/sps_e/spsagr_e.htm